ועדת הכספים, כנסת 18, פרוטוקול מספר 732, 2011-04-13 12:45

משה גפני: אנחנו עוברים לסעיף הבא בסדר היום: שינויים בתקציב לשנת 2011, לרבות פניות מספר 117 עד 119 עבור מיגון גני ילדים באזור עוטף עזה ולרבות בקשות לרביזיה על שינויים בתקציב לשנת 2011.

משה גפני: אני מתחיל עם פנייה שאושרה בוועדה, פנייה מספר 43, שזה תקציב במשרד ראש הממשלה.

גאלב מג'אדלה: אני לא רואה את זה אצלי.

משה גפני: זה לא מחולק, זה אושר.

פניה קירשנבאום: זה אושר, היתה על זה רביזיה.

משה גפני: אני הולך לומר איפה אנחנו עומדים עם העניין.

משה גפני: מה שקרה זה שאנחנו אישרנו את הפנייה.

משה גפני: הפנייה הזאת כוללת כל מיני נושאים במשרד ראש הממשלה, כולל תגבור של 5 מיליון 'מחשב לכל ילד', תקציב אבטחה של המשרד, כל מיני נושאים, אבל בין היתר יש בסעיף הזה החלטת ממשלה של פיתוח כלכלי, החלטת ממשלה מ-21.3.2010, תכנית חומש לפיתוח כלכלי של יישובים במגזר המיעוטים.

משה גפני: חבר הכנסת אחמד טיבי בדק את החלטת הממשלה הזאת וראה שטייבה לא נמצאת בהחלטה.

משה גפני: טייבה הוא יישוב שנמצא במצב כלכלי מאוד קשה.

משה גפני: על פי הנתונים של החלטת הממשלה, שעברתי עליהם, טייבה נכללת מבחינת הקריטריונים בפרויקט הזה.

גאלב מג'אדלה: ובאקה אל גרבייה?

אחמד טיבי: היא לא ב-13 היישובים.

אחמד טיבי: אם טייבה תזכה, גם באקה תזכה.

גאלב מג'אדלה: אנחנו רוצים להכניס את שניהם, מה בעיה?

משה גפני: אני אגיד לך איפה נופלת טייבה וכנראה גם באקה נופלת בגלל זה.

משה גפני: הסיבה היא בגלל שיש שם ועדה קרואה, גם בבאקה אל גרבייה וגם בטייבה.

גאלב מג'אדלה: בגלל שיש ועדה קרואה צריך לתגבר אותם יותר.

משה גפני: מה שצריך לעשות בגלל, על זה נדבר תיכף, תיכף חבר הכנסת טיבי יעלה את העניין ואנחנו נמשיך את הדיון בעניין הזה, אבל קודם כל אני אומר את הנתונים.

משה גפני: זאת החלטת הממשלה, אלה נמצאים מחוץ לעניין והם נמצאים מחוץ לעניין בגלל שזה ועדה קרואה.

משה גפני: אתה רואה בטבלה גם 'ניהול כספי תקין'.

משה גפני: לא משנה מה שכתוב, איפה שיש רשות נבחרת יש וי, זה עמידה בתנאי סף, איפה שיש ועדה קרואה יש איקס, על אף שבעצם מבחינת הנתונים היא היתה יכולה להיות בעניין.

משה גפני: ביקש חבר הכנסת אחמד טיבי רביזיה על ההחלטה, ומאז אי אפשר להעביר במשרד ראש הממשלה את כל הנושאים הללו.

משה גפני: עכשיו יש שתי בעיות.

משה גפני: בעיה אחת זה סעיפים אחרים שלא קשורים לעניין, שנמצאים בתוך ההעברה הזאת.

גאלב מג'אדלה: למשל איזה סעיפים?

משה גפני: מה שהקראתי קודם, 'מחשב לכל ילד' ואבטחה וכל מיני דברים.

גאלב מג'אדלה: כולל לשכת השר אבישי ברוורמן לשעבר?

אחמד טיבי: בעיקר לשכת השר.

משה גפני: זו החלטה של השר ברוורמן, הוא הביא את זה להחלטת הממשלה.

משה גפני: ביקש חבר הכנסת אחמד טיבי רביזיה ואז נוצרו שתי בעיות.

משה גפני: בעיה אחת עם סעיפים אחרים שלא קשורים לעניין הזה, זה מה שדיברנו קודם, 'אוי לרשע ואוי לשכנו'.

משה גפני: תיכף נראה, אולי אפשר להפריד ביניהם.

משה גפני: הדבר השני, נוצרה בעיה שמכיוון שזה לא מאושר, גם רשימת היישובים שכן מאושרת לא מקבלים את הכסף.

גאלב מג'אדלה: כל הרשימה.

משה גפני: כן, אני מדבר על הרשימה.

משה גפני: אין ספק לגבי הטענה של אחמד טיבי, שטייבה היא עיר שנמצאת במצוקה, כל מה שנלווה לעניין הזה, אבל למה אני צריך לדבר?

משה גפני: חבר הכנסת טיבי.

משה גפני: מה שאתה מציע, הוועדה תעשה.

אחמד טיבי: אני מודה לך, אדוני.

אחמד טיבי: תודה, גם תודה לחבריי שנמצאים כאן.

אחמד טיבי: כפי שהציג יושב ראש הוועדה, ההחלטה התקבלה, לאשר את ההעברה של הסעיפים שאדוני הקריא.

אחמד טיבי: אני הגשתי רביזיה והרביזיה התייחסה למה שיש ברשימה אבל בעיקר למה שאין ברשימת 13 היישובים.

אחמד טיבי: ב-13 היישובים, יש שם תקציב כמו 850 מיליון שקלים לפיתוח היישובים האלה, יישובים שנמצאים במצוקה, בחמש השנים הקרובות.

אחמד טיבי: אני לא הופתעתי שטייבה ובאקה אל גרבייה לא ברשימה, אדוני.

אחמד טיבי: כפי שאמרתי לך בחדר, לפני שנכנסנו, כשטייבה תיהנה גם באקה אל גרבייה תיהנה, כי מישהו אמר לי 'טוב, אם ניתן לטייבה, אז מה עם באקה אל גרבייה?'.

אחמד טיבי: אני רוצה שגם טייבה וגם באקה אל גרבייה ייהנו, אבל לא זאת הנקודה.

אחמד טיבי: הנקודה היא שאני ישבתי עם ראש הממשלה---

משה גפני: דבר קודם על טייבה.

אחמד טיבי: לא, ישבתי עם ראש הממשלה, נפגשתי עם ראש הממשלה במיוחד בנושא טייבה, לפני חודש, ואמרתי לו 'איך זה שטייבה לא נמצאת ב-13 היישובים?', אשכול 3, אבל היא אשכול 3 נמוך, 2.7, 2.8, עם מצב לא רק של היעדר תעסוקה, מצב חברתי-כלכלי ירוד, רציחות, מעשים פליליים, פשיעה מתגברת.

אחמד טיבי: מזכיר לכם יישוב אחר שזכה לתשומת לבו של ראש הממשלה לאחרונה?

אחמד טיבי: לוד, וכל המדינה התגייסה.

אחמד טיבי: לוד, מה יש שם בלוד?

אחמד טיבי: ועדה ממונה ובהחלטת ממשלה מיוחדת הקציבו עשרות מיליונים ללוד, כדי להציל את לוד.

אחמד טיבי: עכשיו שואל מישהו שיורד מן השמים, חייזר, 'למה לוד כן וטייבה לא?' אדם מן היישוב, חייזר אחר, לא יוכל לענות, אבל האנשים בטייבה וגם בלוד יוכלו לענות, יש רושם שראש הממשלה וממשלת ישראל עלו לרגל ללוד בגלל שהם דואגים לחלק מתושבי לוד.

פניה קירשנבאום: למה, בלוד אין ערבים?

אחמד טיבי: לא, בגלל שבלוד יש יהודים.

פניה קירשנבאום: יש גם ערבים.

אחמד טיבי: שאלתי את ראש הממשלה למה טייבה לא נמצאת ברשימה הזאת.

אחמד טיבי: ישב אחד מעוזריו שם והוא אומר, 'באמת למה טייבה לא נמצאת שם?'

משה גפני: ראש הממשלה?

אחמד טיבי: ראש הממשלה אומר 'למה טייבה לא נמצאת שם?

אחמד טיבי: אני דווקא חושב שצריך להכניס את טייבה לשם'.

אחמד טיבי: אומר לי ראש הממשלה בנימין נתניהו בפגישה כאן בכנסת.

אחמד טיבי: ואז הוא אמר, 'זו בטח החלטה שהתקבלה על ידי מאן דהו, לא בסדר, תבדוק, צריך להכניס את טייבה', אמרתי לו 'אומרים לי שזה בגלל שיש ועדה ממונה', הוא אמר 'נו, אז מה אם יש ועדה ממונה?

אחמד טיבי: יש מצוקה'.

אחמד טיבי: ראש הממשלה אומר לי.

משה גפני: באמת לא מובן העניין הזה.

אחמד טיבי: לא מובן.

אחמד טיבי: אז גם מפרקים את העירייה, פאינה, וגם אומרים 'אחרי שפירקנו את העירייה, גם לא תקבלו'.

אחמד טיבי: גם זורקים את תושבי טייבה לים וגם אומרים להם 'אל תירטבו'.

אחמד טיבי: קשה.

אחמד טיבי: אני אומר לך, קשה.

אחמד טיבי: בלתי אפשרי.

פניה קירשנבאום: אחמד, תן לי לתמוך בך, אז אני אומרת לך, אל תגיד דברים שהם לא במקום.

פניה קירשנבאום: קודם כל, לוד זאת עיר מעורבת ויש שם גם אוכלוסייה כזאת וגם אוכלוסייה כזאת.

פניה קירשנבאום: זה שמגיע לטייבה וזה שמגיע לבאקה אל גרבייה---

אחמד טיבי: אני בעד תמיכה בלוד.

פניה קירשנבאום: אל תערבב את הדברים, אל תעשה דייסות.

אחמד טיבי: לא, אני בעד תמיכה בלוד, שלא תביני, אני רוצה יחס שווה.

פניה קירשנבאום: לא, בוא לא ננתח למה יש ועדה קרואה בטייבה ובבאקה אל גרבייה, וזה לא---

אחמד טיבי: אגב, גם בלוד יש ועדה קרואה ושם תמכו בה, למרות שיש ועדה קרואה העבירו לה עשרות מיליוני שקלים.

פניה קירשנבאום: אני חושבת שצריך להעביר את הכסף.

פניה קירשנבאום: זה שאני חושבת שהרשות לא תפקדה ושמו שם רשות ממונה, זה משהו אחר.

אחמד טיבי: מה זה קשור ברווחת התושבים, התשתיות של טייבה?

אחמד טיבי: למה הם אשמים, תושבי טייבה?

אחמד טיבי: צריך לעמוד לצדם ולכן אני זועק את הזעקה הזאת.

אחמד טיבי: מענישים אותם פעמיים, בדיוק כמו שזאב אומר.

פניה קירשנבאום: לא פעמיים, למה פעמיים?

משה גפני: פעמיים.

משה גפני: אני אגיד לך למה.

משה גפני: את צודקת בטענה שלך, נניח, אני לא מכיר, המועצה לא תפקדה שם.

משה גפני: אני אזרח, אני גר שם, אז אל"ף, מענישים אותי בזה שאין לי מועצה נבחרת, שמים לי ועדה ממונה---

אחמד טיבי: לא משנה.

אחמד טיבי: אבל אני, כאזרח, כשאני רוצה שתהיה לי מועצה נבחרת, אין לי.

אחמד טיבי: כתוצאה מזה שאין לי מועצה נבחרת, אני גם לא מקבל כסף, זאת אומרת אין פיתוח כלכלי.

אחמד טיבי: זה, אגב, נשמע הזוי לחלוטין, זה צריך להיות בדיוק הפוך.

פניה קירשנבאום: אני חושבת שצריך לתת להם כסף ואני גם אגיד לך למה.

פניה קירשנבאום: הרי הם במילא ביום העצמאות יתלו דגל שחור ולא יקפלו אותו בסוף.

משה גפני: את מה?

אחמד טיבי: בואו נתרכז בנושא התקציבים והפיתוח של טייבה, רבותיי.

משה גפני: בדיוק.

אחמד טיבי: ולכן, אדוני יושב ראש הוועדה, היות וראש הממשלה אומר שהוא לא מבין למה טייבה לא בפנים והוא לא מבין גם אם יש ועדה קרואה, למה מוציאים יישוב כזה שעונה על הקריטריונים של תמיכה---

אורי אריאל: יש לי הצעה בשבילכם.

אורי אריאל: יש קצת טעם לפגם, זה לא בעייתי, אבל קצת טעם לפגם שכל אחד יציג את עירו עכשיו.

אורי אריאל: אולי תתחלפו, חבר הכנסת מג'אדלה יציג את טייבה---

אחמד טיבי: הגעת באיחור, חבר הכנסת אריאל, אמרתי, טייבה ובאקה אל גרבייה וגם הוא אמר טייבה ובאקה אל גרבייה.

משה גפני: אגב, חבר הכנסת אריאל, זו טענה לא נכונה.

משה גפני: לי אסור להציג בעיה בעיר שאני גר, או בעיר שאתה גר?

אורי אריאל: לא אמרתי את זה, אמרתי שיש בזה קצת טעם לפגם.

אורי אריאל: ככה אמרתי.

אחמד טיבי: האמת היא, עניי עירך קודמים.

אורי אריאל: השתכנענו כבר.

גאלב מג'אדלה: גם אנחנו השתכנענו.

אחמד טיבי: ולכן, אדוני יושב ראש הוועדה, למרות שכאילו זה מעכב בשבוע-שבועיים את התכנית, אז אני בטוח שתושבי כל היישובים האחרים מרגישים אמפתיה עם המצוקה של טייבה ועם מה שמתרחש בעצם הימים האלה בטייבה ועם הנכונות של כולם לעזור ליישוב ללא תשתיות, ללא תמיכה, עם פשיעה מתגברת, ולכן אני זועק את הזעקה הזאת ומבקש את תמיכת כל חבריי, חברי הוועדה, בעיכוב התכנית עד לצירופה של טייבה, שהיא אחד היישובים המצוקתיים, מבחינה חברתית, כלכלית, ביותר בארץ.

זאב בילסקי: אבל תעשה את זה חיובי.

זאב בילסקי: למה בעיכוב?

זאב בילסקי: תגיד שטייבה צריכה---

אחמד טיבי: אבל הם יכולים לבטל את העיכוב, שיסכימו מיד והעיכוב יוסר.

אחמד טיבי: במקום 13 יישובים, שיהיו 14 או 15.

משה גפני: מאה אחוז.

משה גפני: מקובל על כל חברי הוועדה.

משה גפני: חבר הכנסת מג'אדלה, בבקשה.

גאלב מג'אדלה: אדוני היושב ראש, אני מציע שנלך לשיטה החיובית, כפי שהציע חבר הכנסת בילסקי, ולשיטתו של חבר הכנסת אריאל.

גאלב מג'אדלה: אנחנו מבקשים לצרף לרשימה את טייבה ובאקה אל גרבייה.

משה גפני: יש עוד מישהו שרוצה להתייחס?

זאב בילסקי: רק הערה, למה הם מוכים פעמיים.

זאב בילסקי: כאשר יש ועדה קרואה, אז העיר נפגעת בצורה אנושה.

זאב בילסקי: למעשה הנציגים של העיר לא מנהלים את העיר, לכן נפגעים פעם אחת.

זאב בילסקי: לא שאני חושב שיש פתרון אחר לעת הזאת, אבל בכל אופן נפגעים.

זאב בילסקי: אז פעם אחת נפגעים בגלל שיש להם ועדה קרואה ואין להם סיי במה שקורה בעיר, מצד שני, גם לא נותנים להם את המענק בגלל שיש ועדה קרואה, לכן הם באמת ניזוקים פה פעמיים.

משה גפני: רבותיי, אני מבקש לסכם את הדיון כך: אנשי משרד האוצר, אנחנו נעביר לכם את הפנייה שעליה מדובר.

משה גפני: ראשית אני מבקש לנתק, להביא פנייה מחודשת, אני לא יודע מי הרפרנט שעוסק בעניין של משרד ראש הממשלה, אבל אני מבקש לנתק את זה, מכיוון שכאן נכנסנו לדיון בפני עצמו שכל חברי הוועדה חושבים שהדיון הזה הוא נכון, כפי שהעלה אותו חבר הכנסת טיבי ומצטרף אליו חבר הכנסת ראלב מג'אדלה, וכל מי שמבקש להצטרף.

אורי אריאל: אפשר שאלה?

אורי אריאל: רק ללמוד ממך משהו.

אורי אריאל: למה אנחנו לא יכולים לפרק את זה ולהצביע על סעיף א'?

משה גפני: אין לנו סמכות.

אורי אריאל: מי אמר?

אורי אריאל: זה ההרגל פה, אני יודע, אבל זה החוק?

משה גפני: אתה יכול לבדוק מבחינה משפטית, אבל זה ברור לחלוטין---

אורי אריאל: כי ראיתי בוועדה אחרת פה, שאינני רוצה לנקוב בשמה, שכך עושים.

משה גפני: אנחנו מאשרים את המסגרת, אנחנו לא יכולים.

משה גפני: אתה יודע מה?

משה גפני: ליצר ביטחון אני אבדוק עוד הפעם, אבל אני נמצא פה כבר עשרים וכמה שנים בוועדה.

משה גפני: ..

גאלב מג'אדלה: בדקנו, אורי.

אורי אריאל: כן, יש הרגלים שכבר לא שואלים---

משה גפני: אתה יודע מה?

משה גפני: העלית את החשש הזה, נבדוק את העניין.

אורי אריאל: לא את החשש, את התקווה.

משה גפני: נכון.

משה גפני: תאמין לי, זה תקווה.

משה גפני: אז זה היה יכול להיות הרבה דברים מעניינים.

משה גפני: בסדר, אנחנו נבדוק את העניין הזה.

משה גפני: טמיר, אני מבקש שהנושא שהעלה חבר הכנסת אורי אריאל ייבדק.

משה גפני: אם אפשר לעשות את זה, אז אנחנו נמצאים במצב טוב.

משה גפני: על כל פנים, אני מבקש ממשרד האוצר לפצל את הבקשה הזאת ואת התכנית הזאת של הממשלה אנחנו נביא בנפרד.

משה גפני: עכשיו בפנינו עומדות כמה בררות.

משה גפני: אני מבקש לפנות להיימן או לאייל גבאי?

גאלב מג'אדלה: השר שמחון.

משה גפני: למה השר שמחון?

גאלב מג'אדלה: הוא מופקד על התכנית הזאת במקום אבישי ברוורמן.

משה גפני: בסדר, אבל גם אייל גבאי.

משה גפני: יש כמה אופנים לטפל בעניין הזה.

משה גפני: האחד, ההגיוני ביותר, זה להוציא את המניעה של ועדה קרואה, שזה נשמע חסר היגיון לחלוטין, אז לא צריך לדבר על טייבה ולא צריך לדבר על באקה.

משה גפני: הבעיה של ועדה קרואה היא הנותנת שצריך לתת יותר.

אחמד טיבי: בדיוק.

אחמד טיבי: למה יש ועדה קרואה?

אחמד טיבי: כי יש מצוקה.

משה גפני: בדיוק.

משה גפני: זה הדבר הראשון.

גאלב מג'אדלה: אדוני היושב ראש, בנוסף לנימוקים שלך, כבדי המשקל, בבאקה ב-11 לאוקטובר הולכים להיות בחירות, או טו טו היא מפסיקה להיות---

משה גפני: הבעיה גם ביורוקרטית, שנצטרך לשנות החלטת ממשלה.

משה גפני: יכול להיות שבמקביל אפשר לעשות תכנית מיוחדת---

אחמד טיבי: כמו לוד.

משה גפני: כן, תכנית מקבילה לתכנית הזאת.

משה גפני: אם זאת החלטת ממשלה שהתקבלה כבר---

אחמד טיבי: טיפול נקודתי.

משה גפני: ואני מתחיל להריח שהם אומרים, והם אמרו את זה גם לטמיר, שהיתה כבר החלטה ועכשיו... בסדר, נאשר את התכנית הזאת של הממשלה במקביל לתכנית---

אחמד טיבי: אני רוצה להקל על הממשלה.

אחמד טיבי: מה יותר קשה ומה יותר קל?

אחמד טיבי: לשנות החלטת ממשלה בקשר ל-13 ולהוסיף, 'החלטנו להוסיף את טייבה', או לבטל החלטה של מינוי רמטכ"ל ולמנות מישהו אחר למשל?

אחמד טיבי: זה קרה.

אחמד טיבי: מותר לשנות.

אחמד טיבי: זה קרה, לאחרונה, ממש לאחרונה.

משה גפני: כאן במדינה?

אחמד טיבי: במדינה הזאת, קרה.

אחמד טיבי: מותר לשנות החלטות.

משה גפני: אני מבקש ממשרד האוצר לפצל את ה---

גאלב מג'אדלה: כבוד היושב ראש, אני מציע שנהיה יותר פרקטיים, להוסיף את שני היישובים ובזה אתה פחות סיבכת אותם.

גאלב מג'אדלה: לדעתי זה פחות מסובך.

גאלב מג'אדלה: אנחנו רוצים בדרך הפרגמטית, לא בדרך של הכשלה.

משה גפני: השלישי שיש לו ועדה קרואה זה כפר כנא.

משה גפני: מה עם כפר כנא?

משה גפני: להוציא את הוועדה הקרואה, לא להגיד שמות.

משה גפני: אפשר להביא תכנית מיוחדת לטייבה, להביא תכנית מיוחדת לזה...

גאלב מג'אדלה: אבל למה?

גאלב מג'אדלה: בשביל מה מיוחדת?

גאלב מג'אדלה: להוסיף את שני היישובים ובזה נגמר העניין.

זאב בילסקי: אפשר גם להוסיף עוד דבר, שאם המדד זה מספר הרציחות, אז כבר טייבה עולה על לוד, בכלל זה על אחת כמה וכמה.

משה גפני: ולגבי השרים שמגיעים לשם?

משה גפני: זה לא נוגע.

אחמד טיבי: השרים מגיעים לכביש הראשי, הם לא נכנסים.

משה גפני: הם לא נכנסים פנימה.

גאלב מג'אדלה: להוסיף את שני היישובים ובזה נגמר העניין.

משה גפני: על כל פנים, הרביזיה שלך נשארת, אנחנו לא מפילים אותה, אנחנו משאירים את הרביזיה.

אחמד טיבי: למען גילוי נאות, דיברו איתי, התקשרו אליי מלשכת ראש הממשלה לפני מספר דקות, לא הסכמתי להסיר את הרביזיה, אמרתי שהדיון ימשיך להתקיים כאן ותוסיפו את היישוב ותגדילו את הרשימה.

אחמד טיבי: הם בודקים.

אחמד טיבי: אני חושב שהכלי של הוועדה כאן הוא הכלי האפקטיבי ביותר.

משה גפני: טוב.

משה גפני: תודה רבה.

משה גפני: אנחנו עוברים קודם כל לנושא של המיגון.

פניה קירשנבאום: מה יש עוד חוץ ממיגון?

טמיר כהן: מיגון, אל על ומדע.

גאלב מג'אדלה: מה לגבי הסעיף של הרבנות הראשית?

משה גפני: שנמצא בפנייה הזאת?

משה גפני: לפצל, אמרתי.

משה גפני: זה לא נוגע לטייבה ולא לבאקה.

גאלב מג'אדלה: אבל זה חשוב.

משה גפני: חשוב, לא חשוב, לא בדקתי אפילו אם זה חשוב.

משה גפני: ברגע שיש רביזיה, לא בדקתי אם זה חשוב או לא.

פניה קירשנבאום: יש לי שאלה.

פניה קירשנבאום: מכיוון שאתה אומר שעכשיו המחשבים סגורים ובאמת שום דבר לא קורה, מה המשמעות של ההעברות שאנחנו---

משה גפני: הנושא של מיגון עוטף עזה זה לביצוע מיידי.

משה גפני: מיידי, מיידי.

משה גפני: מה זה המחשבים?

משה גפני: המחשבים של הכנסת, אבל אנחנו מעבירים להם, אני חותם על זה היום וזה יוצא לביצוע.

פניה קירשנבאום: מתי שינויי התקציב הבאים שיהיו?

משה גפני: מיד אחרי פסח.

משה גפני: אלא אם כן, וזה עלול לקרות ויכול לקרות דבר כזה, שיש פתאום העברה דחופה בגלל אירוע שקורה ואז אני יכול לזמן את הוועדה גם בחול המועד.

טמיר כהן: כמו המקרה הזה.

משה גפני: זאת אומרת אפילו בחול המועד, בגלל שגם על פי ההלכה בחול המועד, דבר האבד, צריך לעשות אותו.

משה גפני: אני מאוד מקווה שזה לא יקרה, אבל קרו מקרים כאלה בעבר.

פניה קירשנבאום: אם צריך, אין בעיה.

משה גפני: המקרה הזה, שזימנתי היום את הוועדה, בגלל שזה פיקוח נפש.

פניה קירשנבאום: לא, כי חוץ ממיגון עוטף עזה אתה מעביר עוד העברות.

משה גפני: כן, עוד שתי העברות.

משה גפני: אני אמרתי עכשיו ככה בשקט לעצמי שלא היה מגיע להעביר את זה, אבל.

משה גפני: ..

גאלב מג'אדלה: איך בשקט ועכשיו שמעתי אותך?

פניה קירשנבאום: איך בשקט, כשאני מסכימה איתך?

משה גפני: טוב.

משה גפני: לא תרצו לאשר, לא נאשר, אבל אנחנו מדברים על מספר...

משה גפני: לא רק רביזיה של חבר הכנסת אחמד, יש גם רביזיה שלך, חבר הכנסת אריאל, על הנושא של תיאום הפעולות בשטחים.

אורי אריאל: אני מחכה לפגישה עם דנגוט.

אורי אריאל: אני רק אעדכן אותך.

משה גפני: אני רק אעדכן את החברים, שיידעו על מה מדובר.

משה גפני: יש פנייה של משרד הביטחון, חבר הכנסת אורי אריאל הגיש רביזיה והוא ביקש את מתאם הפעולות בשטחים, הוא רצה לדעת על מה מדובר וכולי וכולי.

משה גפני: נדלג על הכל, אני לא מביא את ההצבעה על הרביזיה בנושא שלך, זאת אומרת הרביזיה שלך נשארת על תלה, בישיבה הקרובה---

גאלב מג'אדלה: אבל תספר לנו על מה.

משה גפני: הוא הגיש רביזיה.

אורי אריאל: על תקציב תיאום הפעולות ביהודה ושומרון שעומד בראשו אלוף איתן ונגוט.

אורי אריאל: הוא אמר שחלק זה עבור משכורות לפקחים, כשאנחנו התנגדנו לפקחים האלה כל הזמן, כי חוץ מלעשות צרות הם לא עושים משהו טוב.

אורי אריאל: זה לא עניינם האישי, זה עניין של מדיניות שר הביטחון, והיות והם ביקשו עוד פעם תקציב, אז ביקשתי שיבוא האלוף ויסביר בשביל מה בדיוק התקציב, לא בערך, כי זה עשרות מיליונים.

אורי אריאל: הציע יושב ראש הוועדה שהוא לא יבוא, כי זה מסובך, אבל שניפגש.

אורי אריאל: מלפני חודשיים לשכתו עוד לא מצאה זמן להרים טלפון לתאם פגישה.

אורי אריאל: היושב ראש, עכשיו אני מוסיף דבר שאתה לא יודע, שר הביטחון ניגש לידידנו המשותף, חבר הכנסת אמנון כהן, שגם הוא היה ברביזיה הזו וניסה להסביר לו כך וכך וזה, אמר לו חבר הכנסת כהן שיש עוד כמה בעיות מול שר הביטחון, הוא אמר לו 'בסדר, נדבר', אז הוא אמר לו 'תדבר עם דנגוט'.

אורי אריאל: זה היה לפני שבועיים וחצי, מאז חבר הכנסת כהן מחכה שיואיל בטובו להיפגש עם חברי הכנסת.

גאלב מג'אדלה: זה רע מאוד.

גאלב מג'אדלה: נבחר ציבור צריך להיענות לפנייה אליו מיידית.

גאלב מג'אדלה: אתה רוצה שאני אסדר לך את הפגישה?

משה גפני: לא.

משה גפני: לא, לא.

משה גפני: חבר הכנסת מג'אדלה, אני ביקשתי את הפגישה והפגישה נקבעה ובוטלה והוא נסע לחוץ לארץ ובקיצור היו גם כמה בעיות טכניות, אני לא שבע רצון מהצורה הטכנית, איך שזה התנהל ובעקבות כך הסיכום הוא כדלהלן: את הרביזיה של חבר הכנסת אורי אריאל אנחנו משאירים על תלה, כפי שעשינו ברביזיה של חבר הכנסת אחמד טיבי, לישיבה הבאה, בעזרת ה', שתהיה יום אחרי אסרו חג, ב-כ"ג ניסן, 27.4---

טמיר כהן: לא, הוא יהיה ב-3.5.

גאלב מג'אדלה: כמה זמן אנחנו צריכים עם דנגוט?

גאלב מג'אדלה: יותר מחצי שעה?

אורי אריאל: 3/4 שעה.

משה גפני: על כל פנים, באחת הישיבות הקרובות, עדיין בפגרה, האלוף דנגוט יופיע בוועדה.

גאלב מג'אדלה: בפגרה?

משה גפני: כן, יש ישיבות בפגרה, אתה ועדת כספים.

משה גפני: תגיד לי, אני יכול לדעת---

גאלב מג'אדלה: יש חג, יש פסח.

משה גפני: אתה יודע מה?

משה גפני: אז תעבור לוועדה לזכויות הילד.

אורי אריאל: יש מימונה, הוא עושה מימונה.

משה גפני: האלוף איתן דנגוט יופיע בוועדה.

משה גפני: אני חשבתי שזה יהיה מיד אחרי פסח, אבל זה יהיה באחת משתי הישיבות הקרובות, אני מקווה שבישיבה הקרובה, ועל כל פנים, חבר הכנסת אורי אריאל, הרביזיה שלך לא מוצבעת והיא נשארת על תלה והאלוף איתן דנגוט יופיע בוועדה כדי לענות לך על השאלות.

אורי אריאל: אני מודה לך.

משה גפני: יש לנו מספר קטן של פניות.

משה גפני: מספר פנייה לוועדה, מספר 9, הוצאות הביטחון של אל על וארקיע.

אנסטסיה סורוקינה: כן, הפנייה נועדה להשלים תקציב סבסוד הוצאות הביטחון של חברות אל על וארקיע וטיסות לקהיר ולעמן, מ-60% ל-75% מסך ההוצאות.

משה גפני: למה מעלים את זה מ-60% ל-75%?

אנסטסיה סורוקינה: כנראה החליטו שה---

משה גפני: מי החליט?

אנסטסיה סורוקינה: זו היתה החלטת ממשלה ב-2007, להעלות את הסבסוד על ההוצאות מ-60% ל-75%.

גאלב מג'אדלה: זה בטח דחוף לפני פסח.

משה גפני: לא, בגלל זה לא היינו מתכנסים.

משה גפני: זה 1,750,000?

אנסטסטיה סורוקינה: כן, 1,750,000 על שנתיים.

משה גפני: זה התוספת של ה-15%?

אנסטסיה סורוקינה: כן, שנתיים או שנתיים וחצי.

משה גפני: טוב.

משה גפני: מי בעד אישור הפנייה?

משה גפני: ירים את ידו.

משה גפני: מי נגד?

משה גפני: אין.

משה גפני: מי נמנע?

משה גפני: אין.

משה גפני: הפנייה אושרה.

משה גפני: פנייה מס' 9 אושרה פה אחד פנייה 97.

משה גפני: הנהלת בתי המשפט 5.5 מיליון.

פניה קירשנבאום: מה זה פיתוח של הנהלת בתי משפט?

אושרה רודב: זה סעיף הפיתוח של משרד המשפטים עבור הנהלת בתי המשפט.

אושרה רודב: תגברנו את הסעיף ב-5.5 מיליוני שקלים ועשינו שם הסטות פנימיות בהתאם לתזרים המימון שאושר לבינוי בתי משפט.

אושרה רודב: אנחנו ביצענו את ההסטות בהתאם לתזרים---

משה גפני: עבור מה הכסף הזה?

אושרה רודב: בינוי ושיפוצים של בתי משפט, במחוזי מרכז, אשקלון, אשדוד ותל אביב.

משה גפני: ומה עם בתי הדין הרבניים?

אושרה רודב: להם שמנו בבסיס 5 מיליון.

משה גפני: אני יודע, לא שמתם, אילצנו אתכם.

משה גפני: לא חשוב, שמתם, בסדר.

משה גפני: מה עם זה?

אושרה רודב: זה גם שם, זה הם עובדים.

משה גפני: עובדים איפה?

אושרה רודב: אני יודעת שבחיפה הם עושים---

משה גפני: מזל שיש חיפה במדינה, בגלל שכל הזמן אתם חוזרים על חיפה, אבל יש עוד מקומות.

אושרה רודב: הם פשוט לא פנו אלינו בגלל שהם לא צריכים תוספת של התקציב, אז הם עובדים בהתאם ל---

משה גפני: הם פוחדים.

משה גפני: את היית פעם בבית הדין הרבני בירושלים, לראות מה קורה שם?

אושרה רודב: כן, עשיתי שם סיור לפני חודש.

משה גפני: ומה את אומרת?

משה גפני: הם צריכים או לא צריכים?

אושרה רודב: אבל הם קיבלו, אני מסכימה שהם צריכים והם קיבלו.

אושרה רודב: הם לא פנו אלינו בבקשה נוספת.

משה גפני: מה שהכי מרגיז אותי, שבאחת מהפעמים שהיתה רפורמה בעניין הזה וניסו לשכנע אותי שאת בתי הדין הרבניים צריך להוציא ממשרד הדתות ולהעביר למשרד המשפטים, בגלל שאז הפיתוח והבינוי בבתי הדין הרבניים יהיה שווה לבתי המשפט.

משה גפני: לא מני ולא מקצתי, אכלתם את הדגים הסרוחים ועפתם מהעיר.

משה גפני: בכל מקרה המצב יהיה גרוע.

משה גפני: מי בעד אישור הפנייה?

משה גפני: ירים את ידו?

משה גפני: מי נגד?

משה גפני: אין.

משה גפני: מי נמנע?

משה גפני: אין.

משה גפני: הפנייה אושרה.

משה גפני: פנייה מספר 97 אושרה פה אחד פנייה 116-115.

משה גפני: זאת הפנייה---

דני בלישניקוב: של משרד המדע.

דני בלישניקוב: הפנייה נועדה לתקצב את הסיכום התקציבי עם משרד המדע והטכנולוגיה על סכום כולל של 40 מיליון ₪ במזומן ו-12 מיליון ₪ בהרשאה להתחייב.

דני בלישניקוב: חלק גדול מהסכום מוקצה לכיסוי חובות עבר של המשרד.

דני בלישניקוב: השימושים העיקריים בפנייה הזאת הם 19 מיליון שקלים לתכנית התשתיות המדעיות במזומן ו-6 מיליון שקלים בהרשאה להתחייב.

דני בלישניקוב: עוד 9.4 מיליון שקלים במזומן ו-6 מיליון שקלים בהרשאה להתחייב לתכנית המחקרים הדו לאומית.

דני בלישניקוב: קיים גם הנושא של חיזוק הקשר בין מדע לקהילה בסכום של 8.5 מיליון שקלים, הגדלת הוצאה מותנית בהכנסה בסכום של 2.5 מיליון שקלים לנושא של עידוד מחקר באמצעות קרן העיזבונות ועוד מיליון שקלים עבור המועצה הלאומית למחקר ולפיתוח, עבור כספי זכייה מהתכנית השביעית האירופית.

משה גפני: השר הרשקוביץ יודע מהפנייה הזאת?

דני בלישניקוב: הוא ביקש אותה.

משה גפני: מי בעד אישור הפניות?

משה גפני: ירים את ידו.

משה גפני: מי נגד?

משה גפני: אין.

משה גפני: מי נמנע?

משה גפני: אין.

משה גפני: הפניות אושרו.

משה גפני: פניות 116-115 אושרו פה אחד.

משה גפני: ואנחנו מגיעים לפנייה האחרונה בסדר היום, שבגללה עשינו את הישיבה.

משה גפני: מספר פנייה לוועדה 117 עד 119.

משה גפני: את תומכת בפנייה הזאת?

פניה קירשנבאום: אני תומכת.

משה גפני: אוקי, מי מסביר?

אנסטסיה סורוקינה: הפנייה נועדה לתקצב סך של 45 מיליוני שקלים בתקציב של פיקוד העורף לטובת ביצוע מיגון גני ילדים באזור עוטף עזה.

משה גפני: אני יכול לדעת כמה כסף אמור עוד להגיע?

משה גפני: את יודעת?

אנסטסיה סורוקינה: זה בהתאם להחלטה אחרונה מ---

משה גפני: אז למה זה מגיע רק עכשיו?

אנסטסיה סורוקינה: מ-2010.

אנסטסיה סורוקינה: ב-2010 הועמד כל הסכום בתקציב של משרד החינוך.

אנסטסיה סורוקינה: משרד הביטחון לא ידע להתחייב על כל הסכום הזה והעברנו להם חלק מהסכום בהרשאה להתחייב והשנה עובר כל הסכום במזומן, לפיקוד העורף, כי הוא המבצע.

משה גפני: לפיקוד העורף, למשרד של מתן וילנאי.

גאלב מג'אדלה: לרח"ל (רשות חירום לאומית).

מאיר בינג: החלק של משרד החינוך מבוצע על ידי משרד החינוך, החלק של גני הילדים מבוצע על ידי משרד הביטחון.

משה גפני: למה?

מאיר בינג: בכל צורת העבודה שלהם אני לא מעודכן, צריך לשאול אותם, להבין בדיוק את החלוקה.

משה גפני: זאת אומרת, את בתי הספר, את מוסדות החינוך בונה משרד החינוך, ואת גני הילדים בונה המשרד לפיקוד העורף?

משה גפני: איך קוראים למשרד, המשרד להגנת העורף?

משה גפני: זה משרד, הוא שר, הוא לא שר במשרד הביטחון.

אברהם מיכאלי: הוא שר בכיר כבר.

משה גפני: כן, הוא שר.

משה גפני: יש שם למשרד.

גאלב מג'אדלה: על איזה יישובים אנחנו מדברים בבקשה?

מאיר בינג: אם אני לא טועה פה, שוב, מדובר על הטווח של בין 0 ל-7 קילומטרים.

גאלב מג'אדלה: אבל רשימת היישובים?

משה גפני: זה חבל אשכול.

גאלב מג'אדלה: מה שנקרא העוטף?

משה גפני: כן, העוטף ממש, שדרות.

משה גפני: ..

משה גפני: אין עוד תכניות של תקצוב למיגון?

מאיר בינג: אני אומר שוב, זה נותן מענה---

משה גפני: אני ראיתי שהולכים לתת מיגוניות עכשיו לאשקלון.

מאיר בינג: כן.

משה גפני: זה גם כסף.

מאיר בינג: אז אני אומר שוב, הפנייה הזאת נותנת מענה ומיגון מלא לקו של 0-7.

משה גפני: הבנתי, זה ברור.

משה גפני: בסדר.

משה גפני: אני רותח עליכם מזעם, רותח עליכם, הכוונה למשרד האוצר.

משה גפני: היה צריך טלפון מאחד השרים בממשלה כדי שמיד יעבירו.

משה גפני: ישבנו פה ביום ראשון, ישבנו, למה היה צריך עכשיו להביא את כולם?

משה גפני: לפחות יצא משהו טוב, עם ניצולי השואה ועם נכי צה"ל, בסדר, ועכשיו גם השר הרשקוביץ הרוויח, אבל לא יכולתם להביא את זה כמה שעות קודם?

גאלב מג'אדלה: זה חובות עבר---

משה גפני: לא חשוב, אבל אז לא היתה לו העברה גם מחובות עבר.

גאלב מג'אדלה: אתה יודע מה עשו לי פעם?

משה גפני: הרי זה סיפור של הרשאה להתחייב, סיפור שכבר היה משנה שעברה.

גאלב מג'אדלה: כבוד היושב ראש, אני הייתי במקומו, נסעתי לוועידה מאוד יוקרתית באירופה, מסתבר ששם תפסו אותי אחרי שנאמתי שם וטקס והיללו את ישראל על המדע והטכנולוגיה, תפס אותי מזכיר בצד, אומר לי 'אתם חייבים לנו 5 מיליון שקל, מתי, אדוני, תעדכנו את זה?'

משה גפני: למי אנחנו חייבים?

גאלב מג'אדלה: מה שעכשיו אישרת.

משה גפני: אז מה אמרת להם, כתבת צ'ק?

גאלב מג'אדלה: אמרתי להם 'תוך שבועיים'.

גאלב מג'אדלה: חזרתי, כמעט פיטרתי את החשב, אתם שולחים אותי לוועידה ואתם חייבים כסף?

גאלב מג'אדלה: אמרתי לו 'אם שבועיים הם לא מקבלים את הכסף, אתה מפוטר'.

משה גפני: אתה יכול אולי להיכנס לממשלה ולהיות השר לשירותי דת?

גאלב מג'אדלה: לא בממשלה הזאת.

ישראל אייכלר: למה לא?

גאלב מג'אדלה: חס וחלילה.

משה גפני: למה?

משה גפני: שירותי דת.

גאלב מג'אדלה: תאמין לי, אני אעשה סדר בין אשכנזים לספרדים---

משה גפני: עזוב את האשכנזים והספרדים, תעשה סדר.

משה גפני: אשכנזים-ספרדים, זה מעניין?

משה גפני: תעשה סדר.

גאלב מג'אדלה: אתה בחיים שלך היית מקבל במשרד התרבות אם לא אני הייתי שם?

משה גפני: כל הכבוד לך.

משה גפני: תאמין לי.

גאלב מג'אדלה: תרבות חרדית.

משה גפני: לכן אני צריך אותך במשרד לשירותי דת, כדי לעשות סדר.

גאלב מג'אדלה: תחליף את הממשלה.

משה גפני: את כל הממשלה אני צריך להחליף בשביל המשרד הזה?

גאלב מג'אדלה: הרכב אחר.

משה גפני: רבותיי, מי בעד אישור הפניות?

משה גפני: ירים את ידו.

משה גפני: מי נגדן?

משה גפני: אין.

משה גפני: מי נמנע?

משה גפני: אין.

משה גפני: הפניות אושרו.

משה גפני: פניות 119-117 מאושרות פה אחד תודה רבה, שיהיה פסח כשר ושמח לכולם.

משה גפני: הישיבה נעולה.